Klag teen Nzimande oor 'uitheemse' Afrikaans | Maroela Media
Dr. Blade Nzimande, minister van hoër onderwys en ontwikkeling. (Foto: Ntswe Mokoena)
Die DA het Maandag 'n klag teen dr. Blade Nzimande, minister van hoër onderwys, wetenskap en tegnologie, by die Menseregtekommissie (MRK) ingedien oor die minister se klassifisering van Afrikaans as "uitheemse taal".
Die party sê die klag volg op die uitspraak in die Konstitusionele Hof dat Unisa Afrikaans as onderrigtaal moet behou.
"Die uitspraak het pertinent uiteengesit dat Afrikaans as inheems in ons konstitusionele reg beskou word," sê dr. Leon Schreiber, DA-parlementslid en kiesafdelingshoof vir Stellenbosch.
"Deur aan te hou om die hof in dié verband te minag, ondermyn Nzimande die reg op moedertaalonderrig en oortree hy die regte van Afrikaanssprekendes op waardigheid en gelykheid."
Maroela Media het vroeër berig dat Nzimande in Oktober verlede jaar 'n nuwe beleidsraamwerk vir taalgebruik in hoër onderwys bekendgestel het waarin slegs "Suid-Bantoetale" as inheems aan Suid-Afrika erken word.
Die DA het in April vanjaar 'n dringende versoekskrif ingevolge die Wet op die Bevordering van Toegang tot Inligting (Paia) aan die minister gestuur waarin die party redes vir dié besluit versoek.
Volgens Schreiber het Nzimande hierdie versoek egter geïgnoreer en word die korrespondensie nou na die MRK verwys as "bewys dat Nzimande moedswillig en doelbewus teen Afrikaans diskrimineer".
"Hierdie foutiewe, onwetenskaplike en skadelike uitsluiting van Afrikaans is reeds by die Universiteit Stellenbosch gebruik om 'n agenda te bevorder wat Afrikaans by dié instelling uitrangeer.
"Uit 'n wetenskaplike en wettige perspektief bestaan daar bloot geen twyfel dat Afrikaans net so inheems aan Suid-Afrika is as die kokerboom en die protea nie."
Schreiber meen dít is deur regter Steven Majiedt, wat die Konstitusionele Hof se uitspraak in die Unisa-saak gelewer het, bekragtig toe daar ten gunste van die behoud van Afrikaans by Unisa beslis is.
"Majiedt erken die belangrike rol deur inheemse mense, wat ook aan slawerny onderworpe was, in die ontwikkeling van Afrikaans. Hy [Majiedt] verwys uitdruklik na 'inheemse tale, insluitend Afrikaans'.
"Regter Majiedt verwerp ook die beskrywing van Afrikaans as 'die taal van die onderdrukker' en bevestig dat hierdie idee lynreg indruis teen 'die ware geskiedenis van Afrikaans se oorsprong en ontwikkeling'."
Schreiber sê Nzimande "tart" die Grondwet deur aan te hou om Afrikaans weens oënskynlik ideologiese en politieke redes by die definisie van inheemse tale uit te sluit.
"Nzimande ondermyn aktief taal- en menseregte tot op die punt waar die waardigheid en gelykheid van Afrikaanssprekendes geskend word."
Die DA het 'n beroep om die MRK gedoen om beslissend teen die minister op te tree om te verseker dat Afrikaans sy regmatige plek as amptelike en inheemse taal in Suid-Afrika kan inneem.
"As Nzimande vir een oomblik ophou om teen sy ideologiese oogklappe vas te kyk, sal hy eerder ons land se diversiteit omhels deur ag te slaan op Majiedt se beskrywing van Afrikaans as 'n 'heterogene reënboogtaal' wat 'n 'wonderlike paradoks van menslike vindingrykheid en kreatiwiteit bevat'."
Hierdie spul hou net nie op nie. Hulle kalwe alles weg………
Die rasisme is sterk hier in SA
Net een vraag vir mr Nzimande: As Afrikaans 'n uitheense taal is, sê dan vir ons in watter uitheemse land dit inheems is. Waar is daardie land waar meer as 7 miljoen mense Afrikaans as moedertaal praat. Net in Suid-Afrika. Daarom is Afrikaans inheems tot Suid-Afrika.
Die DA bedig nie Afrikaans nie….hoe nou
Die meeste ANC leiers beskik nie oor die nodige kennis en ervaring om SA te regeer, daarom is Blade Nzimande nie net 'n verleentheid vir homself maar ook vir ons regs stelsel. Ek wonder of hy ooit weet van die beslissing deur die Konstitusionele Hof……. hoof van onderwys.